recursal/SuperWikiNEXT-32B huggingface dataset:
**סדר הירושה של נשיא ארצות הברית** (באנגלית: **United States presidential line of succession**) מגדיר מי יכהן כנשיא ארצות הברית במקרה של חוסר מסוגלות, מוות, התפטרות או העברה מכהונה (על ידי הדחה או הרשעה) של הנשיא המכהן הנוכחי.

סדר הירושה
----------

רשימת סדר הירושה של נשיא ארצות הברית קבועה בחוקת ארצות הברית, וחוק הירושה הנשיאותית מ-1947 מתוקן בהתאם על מנת לכלול משרדי קבינט חדשים. הבאים בסדר הירושה לאחר הנשיא הנבחר הם: סגן הנשיא, יושב ראש בית הנבחרים, הנשיא הזמני של הסנאט ולאחריו חברי הקבינט על פי הסדר בטבלה:

| # | תפקיד | נושא משרה נוכחי |
| --- | --- | --- |
| 1 | סגנית הנשיא |  |  | קמלה האריס |
| 2 | יושב ראש בית הנבחרים של ארצות הברית |  |  | מייק ג'ונסון |
| 3 | הנשיאה הזמנית של הסנאט |  |  | פטי מארי |
| 4 | מזכיר המדינה |  |  | אנתוני "טוני" בלינקן |
| 5 | מזכירת האוצר |  |  | ג'נט ילן |
| 6 | מזכיר ההגנה |  |  | לויד אוסטין |
| 7 | התובע הכללי |  |  | מריק גרלנד |
| 8 | מזכירת הפנים |  |  | דב האלנד |
| 9 | מזכיר החקלאות |  |  | טום וילסאק |
| 10 | מזכירת המסחר |  |  | ג'ינה ריימונדו |
| 11 | מזכירת העבודה (בפועל) |  |  | ג'ולי סו |
| 12 | מזכיר הבריאות ושירותי האנוש |  |  | חבייר ביסרה |
| 13 | מזכירת השיכון והפיתוח העירוני |  |  | מרשה פאדג' |
| 14 | מזכיר התחבורה |  |  | פיט בוטיג'ג' |
| 15 | מזכירת האנרגיה |  |  | ג'ניפר גרנהולם |
| 16 | מזכיר החינוך |  |  | מיגל קרדונה |
| 17 | המזכיר לענייני חיילים משוחררים |  |  | דניס מקדאנה |
| 18 | מזכיר ביטחון המולדת |  |  | אלחנדרו מיורקס |

סדר משרדי הקבינט נקבע על פי הסדר הכרונולוגי של הקמתם.

### השורד המיועד

 ערך מורחב – **שורד מיועד**  

"השורד המיועד" (designated survivor), או "היורש המיועד" (designated successor) הוא אדם הכלול בסדר הירושה לנשיא ארצות הברית, בדרך כלל חבר הקבינט, שמיועד להיות במקום מרוחק, מאובטח ולא ידוע כאשר הנשיא ושאר מנהיגי המדינה (סגן הנשיא ושאר חברי הקבינט) מתאספים במקום אחד לצורך אירוע מסוים, כמו נאום מצב האומה או טקס השבעת הנשיא. מהלך זה מיועד להבטיח את המשכיות השלטון במקרה של התרחשות אסון בו נהרגים הנשיא ורבים מהבכירים שבסדר הירושה. במקרה בו גם הנשיא וגם סגנו נהרגים, ייתכן שיקרה מצב שבו השורד המיועד יהפוך לנשיא בפועל על פי חוק הירושה הנשיאותית.

דרישות התפקיד
-------------

בחוקת ארצות הברית נקבעו הדרישות ההכרחיות למועמדים לתפקיד הנשיא: אזרח ארצות הברית מלידה, בן 35 לפחות, ותושב ארצות הברית במשך 14 שנים לפחות. דרישות אלו תקפות גם לגבי היורשים הפוטנציאליים.

ראו גם
------

* התיקון ה-25 לחוקת ארצות הברית

הערות שוליים
------------

1. ↑  Vacancy in offices of both President and Vice President; officers eligible to act: 3 U.S.C. § 19
2. ↑  Rachel Weiner (February 12, 2013). "Steven Chu is the State of the Union 'designated survivor'". Washington Post.
**קטינקה דניאל** (בהונגרית: **Dániel (née Scipiades) Katinka**;‏ 17 בינואר 1913 בבודפשט – 10 בדצמבר 2010 בסנטה ברברה, קליפורניה) הייתה מחנכת מוזיקה אמריקאית ילידת הונגריה, מחלוצות ההוראה בשיטת קודאי.

ביוגרפיה
--------

קטינקה (סקיפיאדס) דניאל נולדה בבודפשט. בשנת 1932 סיימה את לימודיה בחינוך יסודי במכללת נוטר-דאם למורים בעיר פץ' שבהונגריה והמשיכה ללימודי פסנתר וחינוך מוזיקלי בהאקדמיה למוזיקה ע"ש פרנץ ליסט בבודפשט, עד 1938. בשנת 1944 קיבלה תואר אבסולוטוריום
(מקביל לדוקטורט) באסתטיקה ובפדגוגיה של תולדות האמנות מאוניברסיטת Pázmány Péter בבודפשט. בין 1938 ל-1960 לימדה לפי שיטת קודאי בבתי ספר ציבוריים בהונגריה ואחר היגרה לארצות הברית בעקבות בעלה, הפסנתרן והמנצח ארנו דניאל (מנצח), שהתגורר שם מ-1948. כניסיון ראשון בארצות הברית החלה בשנת 1962 ללמד בשיטת קודאי בגן ילדים במונטצ'יטו שבקליפורניה והמשיכה בסנטה ברברה בשנת 1964. על יסוד עקרונותיו של ינו אדם הוציאה לאור כמה ספרי לימוד (בין 1970 ל-1987) וקלטות וידאו (1973 ו-1989), הכוללות שירי עם אמריקאים ואחרים לצד מוזיקה קלאסית מערבית. דניאל הפיצה את שיטת קודאי באמצעות הרצאות וסדנאות ברחבי ארצות הברית וב-1980 ייסדה את אגודת קודאי בדרום קליפורניה.

בשנת 2001 ניתן לקטינקה דניאל פרס מפעל חיים מארגון מחנכי קודאי האמריקאים.

ראו גם
------

* שיטת קודאי
* פסיכולוגיה של המוזיקה
* רוברטו גויטרה

לקריאה נוספת
------------

* R.J. Ferrell: A Case Study of Characteristics and Means of Person-to-Person Influence in American Kodály Music Education: Katinka Scipiades Dániel (diss. U. of North Texas, 2003)
* J. Bonnin: Katinka Dániel: Her Life and Her Contributions to Kodály Pedagogy in the United States (Saarbrucken, Germany, 2003)

הערות שוליים
------------

1. ↑  חוי צ'ינג ואנג, "קטינקה (סקיפיאדס) דניאל" במילון גרוב למוזיקה ומוזיקאים אונליין
**טל שטריקר** (נולד ב-29 במאי 1979) הוא שחיין עבר, אלוף ישראל בשחייה שהשתתף באולימפיאדת סידני במדי נבחרת ישראל.

ביוגרפיה
--------

שטריקר נולד ברמת גן. הוא התאמן בקבוצת השחייה של מכבי קריית אונו בהדרכתו של רובי שלו.

באליפות העולם בשחייה (בריכת 25 מטר) שנערכה באתונה, יוון במרץ 2000 סיים שטריקר במקום 14 במשחה ל-200 מטר חזה בשיא אישי חדש של 2:13.96 דקות ובמקום 26 במשחה ל-100 מטר חזה בשיא אישי חדש נוסף של 1:02.85 דקות. 

באליפות אירופה בשחייה שנערכה בהלסינקי, פינלנד ביולי 2000 סיים שטריקר במקום ה-12 במשחה ל-200 מטר חזה בתוצאה של 2:17.35 דקות, במקום ה-22 במשחה ל-100 מטר חזה בתוצאה של 1:03.88 דקות ובמקום ה-26 במשחה ל-50 מטר חזה בתוצאה של 30.19 שניות. בנוסף, הוא סיים במקום השמיני במשחה שליחים 4x100 מטר חופשי בתוצאה של 3:25.21 דקות, ביחד עם איתן אורבך, אורן אזרד ויואב ברוק (התוצאה שקבע בזינוק שליחים הייתה 52.11 שניות) ובמקום השמיני במשחה שליחים 4x100 מטר מעורב בתוצאה של 3:43.48 דקות, ביחד עם אורבך, יואב מאירי וברוק (התוצאה שקבע בזינוק שליחים הייתה 1:03.15 דקות). 

באולימפיאדת סידני (2000) סיים שטריקר במקום ה-32 במשחה ל-100 מטר חזה בתוצאה של 1:03.99 דקות ובמקום ה-32 במשחה ל-200 מטר חזה בתוצאה של 2:19.33 דקות. בנוסף, הוא דורג במקום ה-17 במשחה שליחים 4x100 מטר מעורב בתוצאה של 3:43.39 דקות, ביחד עם אורבך, מאירי וברוק (התוצאה שקבע בזינוק שליחים הייתה 1:02.65 דקות). 

באליפות ישראל בשחייה שנערכה באוגוסט 2002 זכה שטריקר בשתי מדליות כסף, במשחה ל-100 מטר חזה בתוצאה של 1:05.23 דקות, אחרי דב מלניק מהפועל ירושלים (1:05.10 דקות) ולפני דני מלניק ממכבי ראשון לציון שקבע שיא ישראלי לגילאי 18-17 (1:05.42 דקות) ובמשחה ל-200 מטר חזה בתוצאה של 2:19.41 דקות, אחרי דב מלניק (2:17.86 דקות) ולפני דני מלניק (2:21.49 דקות).

קישורים חיצוניים
----------------

| עיינו גם בפורטל: |
| --- |
|  | **פורטל שחייה** |

* טל שטריקר, באתר olympedia.org
* טל שטריקר, באתר Swimrankings
* sports123.com (אורכב 03.06.2020 בארכיון Wayback Machine)

הערות שוליים
------------

1. ↑  אורי שטיפט, שיא ישראלי למנזולה, באתר ONE, ‏9 באוגוסט 2002
2. ↑  אורי שטיפט, שני שיאים ישראלים חדשים באליפות ישראל, באתר ONE, ‏7 באוגוסט 2002

|  משלחת ישראל לאולימפיאדת סידני (2000)  |
| --- |
| אתלטיקה **אתלטיקה** | אלכס אברבוך • כפיר גולן • גדעון יבלונקה • טומי כפרי • קונסטנטין מטוסביץ' • רוגל נחום • אלכסנדר פורחומובסקי • דני קרסנוב |
| ג'ודו **ג'ודו** | אורית בראון • אריק זאבי • גיל עופר |
| היאבקות **היאבקות** | מיכאל ביילין • יורי יבסייצ'יק • גוצ'ה ציציאשווילי |
| התעמלות אמנותית **התעמלות אמנותית** | אור טוקייב |
| סיף **סיף** | איילת אוחיון |
| קליעה **קליעה** | אלכסנדר דנילוב • גיא סטריק |
| קיאק **קיאק** | רועי ילין • ליאור כרמי • לריסה פסחוביץ' • רמי צור • מדליית ארד למיכאל קולגנוב מיכאל קולגנוב |
| שחייה **שחייה** | אורן אזרד • איתן אורבך • ורד בורוכובסקי • עדי ביכמן • יואב ברוק • יואב גת • מיקי חליקה • יואב מאירי • אלכסיי מנז'ולה • טל שטריקר |
| שיט **שיט** | עמית ענבר • מיכל היין • אלעד רונן • אלי צוקרמן • ענת פבריקנט • שני קדמי |
**מוצי אביב** (נולד בשם **משה יעקובוביץ'** ב-21 באוקטובר 1946) הוא זמר ושחקן ישראלי.

ביוגרפיה
--------

אביב נולד בחיפה, סיים את לימודיו התיכוניים בבית הספר התיכון הדתי "יבנה" בחיפה בשנת 1965. שירת בלהקת פיקוד צפון והשתתף בתוכניותיה מה-13 ועד ה-15 "שמח בצפון", "כל הכבוד" ו"על הרמה", שהועלו לאחר מלחמת ששת הימים. הוא התפרסם כסולן הלהקה עם השיר "מלכות החרמון", להיט גדול שהוביל במשך שבועות רבים את מצעדי הפזמונים, ונבחר כ"שיר השנה" במצעד הפזמונים העברי השנתי של גלי צה"ל.

לאחר שחרורו הקליט שירים אחדים והשתתף בהצגות ילדים.
בשנת 1971 הקליט את השיר "אני מרגיש כמו אריה", שכתבו יורם טהרלב ובעז שרעבי. השיר זכה להצלחה במצעדים ונכלל באוסף מצעדי הצמרת השני. בשנת 1978 הוציא את האלבום "המפוזר מכפר אזר".

אביב השתתף במחזמר "הלו דולי" עם חנה מרון (1968), ובהצגה "חכם וכלה" (1977). כן שיחק בסרטים "קזבלן" (1973) ו"הלהקה" (1978).

בשנת 1980 השתתף במחזמר "אלוף בצלות ואלוף שום" שצולם לטלוויזיה, וכן יצא לאור בדפוס בהוצאת דביר ובתקליט בהד ארצי.

אביב גילם את בקטוס בהצגת הילדים "קריוס ובקטוס" משנת 1982 ועד היום עם השחקנים דובי גל ואסף אשתר, הצגה המבוססת על ספרו של תורביורן אגנר העוסק בהיגיינת הפה.

אביב דיבב כמה סדרות וסרטים, ובהם את דמויותיהם של דרדסאבא וקונדסון ב"הדרדסים" (1984) ואת הדמות טאבאקי ב"סימבה מלך הג'ונגל" (1996).

אביב היה נשוי לזמרת עליזה אביב. ב-9 באוקטובר 1974 נולדה בתם הזמרת דין דין אביב. בשנת 1980 כשהייתה בתו בת שש, שרו שלושתם את השיר "מבולבלי", שכתב יואל ריפל והלחין עוזי חיטמן, במסגרת תחרות שירי הילדים שירוויזיון 2 שזכה במקום השני. ב-1984 נולד בנם השני. ב-1994 התגרשו מוצי ועליזה.

קישורים חיצוניים
----------------

* מוצי אביב, במיזם "אישים" לתיעוד היצירה הישראלית
* מוצי אביב, במסד הנתונים הקולנועיים IMDb (באנגלית)
* מוצי אביב, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב
* מוצי אביב, באתר ספוטיפיי
* מוצי אביב, באתר Discogs (באנגלית)
* מוצי אביב, באתר MOOMA (בארכיון האינטרנט)
* מוצי אביב באתר "שרים במדים"
* רשימת הפרסומים של מוצי אביב, בקטלוג הספרייה הלאומית
* ריקי ריבלין, אגדת הלב והמכה בגב, מעריב, 23 ביולי 1987
* רפי ברבירו, מלכות האביב, באתר ynet, 8 במרץ 2009
* יעקב בר-און, מפיו של דרדסבא: מוצי אביב מספר לאן נעלם מאז שהיה מלך החרמון, באתר מעריב השבוע, 27 בדצמבר 2014
**התרסקות מטוס הדאגלס DC-6 באירלנד** אירעה ב-10 בספטמבר 1961, כשמטוס דאגלס DC-6B בשם "תיאודור רוזוולט" התרסק בנהר שאנון שבאירלנד, כשעליו 83 אנשים, שנהרגו כולם. התרסקות זו היא תאונת הטיס הקטלנית ביותר בתולדות אירלנד.

הטיסה
-----

המטוס הוטס לראשונה בשנת 1953. הטיסה הייתה טיסת נוסעים בינלאומית לא קבועה מדיסלדורף לשיקגו, עם עצירות ביניים לתדלוק בשאנון ובגנדר, ועל המטוס היו שישה אנשי צוות ו-77 נוסעים, מתוכם 65 חקלאים גרמניים.

זמן קצר לאחר ההמראה מנמל התעופה שאנון, הטייסים קיבלו הוראה לפנות ימינה, אך הם פנו שמאלה והמשיכו להסתובב עד שהמטוס הגיע לזווית של 90 מעלות, אז צנח אל הנהר, כקילומטר וחצי מקצה המסלול. כל הנוסעים והצוות נהרגו במקום.

חקירות ההתרסקות לא העלו ממצאים ברורים, כשנטען שייתכן שכשל במערכת האופק המלאכותי או במאזנות היו הסיבה להתרסקות. הסיבות הנלוות להתרסקות היו כנראה מזג האוויר הגרוע ועייפות הצוות, ובשנת 1994 פורסם כי בדמו של הקברניט נמצא אלכוהול.[דרוש מקור]

קישורים חיצוניים
----------------

* תמונה של המטוס שצולמה כשבוע לפני ההתרסקות
* סרטון התרסקות המטוס, clareherald,‏ 10 באוקטובר 2014

הערות שוליים
------------

1. ↑  Vogt, Ronny (1997). *Irish Crash Airmails*. Bray: Irish Airmail Society. p. 281.
2. ↑  "Aviation Safety Network".
3. ↑  Gero, David (1996). *Aviation Disasters Second Edition*. Patrick Stephens Limited. p. 44.
**תתקעו בחצוצרה** הוא סינגל של להקת ההיפ הופ הישראלית שב"ק ס' בשיתוף זמר הרגאמאפין הישראלי פישי הגדול. השיר יצא לאור ב-1997, כסינגל הראשי מתוך האלבום "בעטיפה של ממתק", על ידי חברת התקליטים NMC.

רקע
---

מילות השיר נכתבו והולחנו על ידי חברי שב"ק ס', פישי הגדול ויוסי פיין. השיר הוא שיר ראגמאפין אשר משלב בתוכו בתים של ראפ. שלושה בתים מרכיבים את השיר, וביניהם פזמון חוזר. השיר רווי התייחסות עצמית, כגון: "אתם מאזינים לשיר מקום ראשון במצעד הפזמונים"; "כן זהו השיר החדש של השבק"; "זה שיר ממש גדול". כמו כן, בשיר מופיעה השורה "בכל זאת הגענו, למרות הכל", המהווה אזכור לשירה של להקת כוורת, "למרות הכל".

לשיר צולם וידאו קליפ רשמי. בקליפ ניתן לראות את נמרוד רשף מוציא מכיסו חפיסת שוקולד "עלית" תוך שהוא שר את השורה "מתוק כמו שוקולד עלית", על המחווה, שילמה חברת עלית כ-3000 שקל.

הצלחה
-----

השיר התמקם במקום ה-4 במצעד השבועי של רשת ג', תוך ששהה במצעד כעשרה שבועות. במצעד השנתי של התחנה, דורג השיר במקום ה-14.

באתר שיתוף הווידאו "יוטיוב", זכה השיר ללמעלה מ-980 אלף צפיות. ברשת הזרמת המדיה "ספוטיפיי", זכה השיר ללמעלה מ-700 אלף השמעות.

השיר סומפל במספר שירי היפ הופ ישראלי. ביניהם "סבבה" של רביד פלוטניק, מתוך האלבום "ברוכים הבאים לפתח תקוה", ו"זוז עם זה" ו"סבבה" של כהן@מושון, שניהם מתוך האלבום "מחשב לכל ילד".

קישורים חיצוניים
----------------

* לדף השיר באתר הספרייה הלאומית

הערות שוליים
------------

1. ↑  שב"ק ס', "בעטיפה של ממתק", NMC, 1997.
2. ↑  מילים לשיר תתקעו בחצוצרה - שב, באתר שירונט
3. ↑   שבק ס - תתקעו בחצוצרה (קליפ), סרטון באתר יוטיוב (אורך: 3:24)
4. ↑  מימה - שב"ק ס - תתקעו בחצוצרה, באתר www.mima.co.il
5. ↑  תתקעו בחצוצרה, באתר "פזמונט"
6. ↑   שבק ס - תתקעו בחצוצרה (קליפ), סרטון באתר יוטיוב (אורך: 3:24)
7. ↑  *תתקעו בחצוצרה*, נבדק ב-2023-08-31
8. ↑  *Shabak Samech - שב"ק ס' (Ft. Fishi Hagadol - פישי הגדול) – Titkeu BaHatzotzra - תתקעו בחצוצרה* (באנגלית), נבדק ב-2020-04-22

| שב"ק ס' |
| --- |
| מוקי • חמי‏ • מירו • נמרוד רשף • פילוני • פלומפי B • ג'יימס • דוידי |
| אלבומי אולפן | שבק ס (1995) • בעטיפה של ממתק (1997) • הופעה בקריות 20.2.98 (1998) • כנען 2000 (2000) • בום קרנבל (2008) • פרה פרה (2012) |
| סרט תיעודי | נופל וקם בבימויו של ירון בן נון |
| אמנים והרכבים קשורים | חלוצי החלל • בויאקה • פישי הגדול • יוסי פיין • קוואמי • שחר סוויסה |
**מייקל אוליבר** (נולד ב-20 בפברואר 1985) הוא שופט כדורגל אנגלי מאשינגטון, נורת'מברלנד. מאז 2012 הוא מכהן כשופט בינלאומי ומאז 2018 הוא חלק משופטי העל של אופ"א.

קריירת שיפוט
------------

אוליבר נולד באשינגטון, נורת'מברלנד והוא שופט כדורגל מאז גיל 14. הוא התקדם במהרה בדרגות. הוא הפך לשופט הצעיר ביותר בפרמייר ליג כאשר שפט משחק בין פולהאם לפורטסמות' בינואר 2010.

ב-2013 הוא שפט את גמר גביע הליגה באצטדיון ומבלי וגם את חצי גמר הגביע האנגלי ובכך הפך לשופט הצעיר ביותר שהגיע למעמד הזה. שנה לאחר מכן הוא גם שפט את מגן הקהילה האנגלי בין מנצ'סטר סיטי לארסנל. בשנת 2015 אוליבר שפט את גמר אליפות העולם עד גיל 17 בצ'ילה. ב-28 בפברואר 2016 אוליבר שפט את גמר גביע הליגה בין ליברפול למנצ'סטר סיטי.

בשנת 2016 הוא שפט לראשונה משחק בליגת האלופות. הוא שפט בשלב הבתים את ספורטינג ליסבון נגד לגיה ורשה.

ב-14 במרץ 2018 אוליבר שפט את משחק שמינית גמר ליגת האלופות בין באיירן מינכן לבשיקטש.

ב-11 באפריל 2018 אוליבר שפט את משחק הגומלין של רבע גמר ליגת האלופות של ריאל מדריד נגד יובנטוס. עד לדקה התשעים יובנטוס הובילו 0–3 מצב שהיה מביא את המשחק להארכה. בדקה ה-92 אוליבר שרק לפנדל שנוי במחלוקת לטובת ריאל מדריד מה שגרם לכעס אצל שחקני יובנטוס ושוערה של יובנטוס ג'אנלואיג'י בופון הורחק עקב התנהגותו בעקבות ההחלטה. כריסטיאנו רונאלדו כבש עבור ריאל את הפנדל ויובנטוס הודחה מהטורניר. בעקבות החלטה זו קיבלו אוליבר ואשתו איומים על חייהם

ב-19 במאי 2018 אוליבר שפט את גמר הגביע האנגלי בין צ'לסי למנצ'סטר יונייטד המשחק הסתיים בתוצאה 0–1 לצ'לסי.

קישורים חיצוניים
----------------

ויקישיתוף מדיה וקבצים בנושא **מייקל אוליבר** בוויקישיתוף

* פרופיל, באתר Soccerway
* פרופיל השופט, באתר Transfermarkt

הערות שוליים
------------

1. ↑  CL: Juve heartbreak at the Bernabeu | Football Italia, www.football-italia.net
2. ↑  "Michael Oliver: Police investigate text threats against referee's wife". *BBC Sport* (באנגלית בריטית). 2018-04-14. נבדק ב-2018-05-23.
3. ↑  צפו בתקציר: צ'לסי זכתה בגביע האנגלי בפעם השמינית בתולדותיה, באתר sport1.maariv.co.il
פיל לש (מימין)
**פיליפ צ'פמן לש** (אנגלית: **Phillip Chapman Lesh**;‏ נולד ב-15 במרץ 1940 בברקלי שבקליפורניה) הוא מוזיקאי ואחד ממקימיה של להקת הרוק "גרייטפול דד". הוא ניגן על גיטרת בס במשך שלושת העשורים בהם הייתה קיימת הלהקה.

קריירה
------

לש החל את דרכו המוזיקלית ככנר, אבל בתיכון עבר לנגן על חצוצרה והתעניין גם במוזיקה קלאסית אוונגרדית וג'אז חופשי. הוא גם למד במכללת מילס אצל המודרניסט האיטלקי לוצ'אנו בריו. חבריו ללימודים כללו את המלחין המינימליסט סטיב רייך ואת חברו ללהקה טום קונסטנטן. בזמן לימודיו פגש את ג'רי גרסיה. לש הצטרף ללהקתו החדשה של גרסיה. לפני כן הוא לא ניגן על גיטרה באס לפני שהצטרף ללהקה.

לש לצד פול מקרתני, ג'ק ברוס, ג'ון אנטוויסל, וג'ק קסידי היה בעל אופי חדשני בפיתוח תפקידו של הבאס החשמלי בשנות ה-60. הוא לא היה מלחין פורה עם הגרייטפול דד על אף שתרם לרפרטואר הלהקה כמה שירים דוגמת: "New Potato Caboose", "Box of Rain", "Unbroken Chain" ו-"Pride of Cucamonga" שהם משיריה הידועים של הלהקה. התעניינותו במוזיקה אוונגרדית הייתה חיונית בהשפעתה על הגרייטפול דד בדחיפתם לטריטוריות חדשות ויצירת המיסטיקה סביבה.

אחרי התפרקות הגרייטפול דד לש המשיך לנגן עם חבריה בהרכבים שונים דוגמת: "The other Ones", "the Dead", בנוסף להופעות עם להקתו, Phil Lesh & Friends

חיים פרטיים
-----------

לש ואשתו ג'יל מנהלים את ארגון הצדקה שלהם, "השרשרת הבלתי שבורה". לזוג שני בנים, גרהאם ובריאן, שהלכו בדרכו המוזיקלית של אביהם ומנגנים ומופיעים יחדיו. ב-1998 עבר לש השתלת כבד כתוצאה ממחלת הפטיטיס C ומאז הפך להיות מצדד נלהב של תרומות איברים, במהלך הופעותיו הוא קורא לקהל להרשם כתורמים. ב-2006 אובחן אצלו סרטן הערמונית והוא עבר ניתוח להסרתו, שעבר בהצלחה.

קישורים חיצוניים
----------------

ויקישיתוף מדיה וקבצים בנושא **פיל לש** בוויקישיתוף
* 

* אתר האינטרנט הרשמי של פיל לש

* פיל לש, במסד הנתונים הקולנועיים IMDb (באנגלית)

* פיל לש, באתר ספוטיפיי

* פיל לש, באתר AllMusic (באנגלית)

* פיל לש, באתר MusicBrainz (באנגלית)

* פיל לש, באתר דיזר

* פיל לש, באתר Discogs (באנגלית)

* פיל לש, באתר Songkick (באנגלית)

* פיל לש, באתר בילבורד (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 130278475
* ISNI: 0000 0000 7875 1788
* LCCN: no99000551
* MusicBrainz: ea3d1341-bb3c-4784-bbf6-f71ebfd17e46
* NKC: xx0107239
* NTA: 297015648
* VIAF: 78406355
* WorldCat: lccn-no99000551

 |
**רוג'ר דה אוליביירה ברנרדו** (בפורטוגזית: **Roger de Oliveira Bernardo**; נולד ב-10 באוגוסט 1985), הידוע כ**רוג'ר ברנרדו** או פשוט כ**רוג'ר**, הוא כדורגלן ברזילאי המשחק בפרובאריו בעמדת הקשר האחורי.

קריירה
------

רוג'ר ברנרדו, בנו של כדורגלן עבר ששיחק בקבוצות קטנות בסאו פאולו, התחיל לשחק כדורגל במחלקת הנוער של אוניאו סאו ז'ואאו, ממנה עבר לסנדרו אנדרה ובגיל 18 הגיע לגרמניה והצטרף לארמיניה בילפלד. לאחר חצי שנה חזר לברזיל והצטרף לפלמיירס. בשנת 2005 הצטרף לקבוצה הבוגרת של המועדון, בה רשם 24 הופעות בליגה בשלוש עונות, במהלכן הושאל לאמריקה-SP, פונטה פרטה, ז'ובנטודה וגוארני.

בקיץ 2009 חתם באנרגי קוטבוס מהבונדסליגה השנייה. בעונתו הראשונה סבל מפציעות חוזרות ולא הרבה לשחק, אך לאחר מכן ביסס את מעמדו בקבוצה, ובסך הכל ערך 63 הופעות ליגה בשלוש עונות במדי הקבוצה, בהן כבש שער אחד.

בתחילת עונת 2012/2013 חתם באינגולשטאדט 04, ובמדיה שיחק חמש עונות. בתום עונת 2014/2015 העפיל עם אינגולשטאדט לבונדסליגה לראשונה בתולדות המועדון. בעונת 2015/2016 ערך 29 הופעות בבונסדליגה וכבש שער אחד, ובעונת 2016/2017 ערך 30 הופעות וכבש שער אחד.

בינואר 2017 הודיעה אתלטיקו מיניירו כי תצטרף את רוג'ר ברנרדו לשורותיה עם סיום העונה בגרמניה. בקיץ 2017 חזר לברזיל והצטרף לקבוצה, במדיה ערך 12 הופעות ליגה. ב-9 במאי 2018 שוחרר מהמועדון.

ב-28 ביוני 2018 הגיע רוג'ר ברנרדו לישראל חתם בקבוצת הפועל תל אביב. ב-29 ביולי 2018 ערך את הופעת הבכורה שלו במועדון, כשפתח בהרכב בניצחון 4–0 על בני יהודה במסגרת גביע הטוטו. במחזור הפתיחה של עונת 2018/2019 ערך את הופעת הבכורה שלו בליגת העל, בהפסד 1–2 להפועל חדרה. בסך הכל ערך במדי הקבוצה 10 הופעות בכל המסגרות, אך לאחר המחזור הרביעי איבד את מקומו בהרכב, וב-14 באוקטובר 2018 שוחרר מהמועדון.

בינואר 2018 הצטרף לוילה נובה, אך כעבור חודש וחצי עבר לריו קלארו.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* רוג'ר ברנרדו: לא ניצחנו בדרבי ארבע שנים? יש מוטיבציה לשנות את זה, באתר ספורט1, 19 באוגוסט 2018

הערות שוליים
------------

1. ↑  רשמית: רוג'ר ברנרדו חתם בהפועל תל אביב, באתר ONE‏, 28 ביוני 2018
2. ↑  רשמית: רוג'ר ברנרדו שוחרר מהפועל תל אביב, באתר ONE‏, 14 באוקטובר 2018



.
פירוש נוסף ערך זה עוסק במושג בהלכה היהודית. אם התכוונתם לסרט קולנוע משנת 2014, ראו שבויה (סרט, 2014).
בהלכה, **שבויה** היא אשה שנשבתה בידי נכרים, וככזו יש חשש שנאנסה בידיהם, ולכן נאסרה להינשא לכהן מדרבנן.

הכלל
----

מדין התורה אין חוששים שאשה נאנסה כל זמן שהאשה מכחישה זאת ואין עדות כנגדה, וזאת מכוח חזקה דמעיקרא, כלומר במצב של חוסר ידיעה ברורה לגבי המציאות (במקרה זה, האם האשה נאנסה או לא) אנו מניחים כי המצב הגופני הקודם נשאר בעינו. 

מדרבנן, חוששים שכל אשה שהייתה בשבי בידי גויים נאנסה, כל זמן שאין עדות כי האשה לא נאנסה, וזאת מכיוון שמניחים שרוב הגוים פרוצים בעריות. מכיוון ששבויה הוא איסור חכמים, הם הקלו והאמינו במקרה זה גם לעדות של אשה, עבד ושפחה, הפסולים לעדות בדרך כלל.

סייגים
------

יש להבדיל בין שני מניעים לשבי: שבויה מחמת ממון, שבויה שנשבתה כמשכון על חוב, ונשבתה מכיוון שהחוב לא שולם. במקרה כזה יש חשש שהאשה נאנסה רק כאשר דבר זה לא יפגע בעצם החוב, אך אם אונס ימנע את החזר החוב, אין חוששים שהאשה נאנסה. לעומת זאת, שבויה מחמת נפשות, כלומר שהשבאים עשויים להורגה, נחשבת כמי שמסורה בידם לגמרי, ולכן יש להניח שנאנסה. במקרה האחרון יש מן הראשונים האוסרים אותה לבעלה אפילו אם הוא אינו כהן, מחשש שהסכימה להיבעל ברצון מתוך הפחד.

בולשת
-----

במסכת כתובות דנה הגמרא בקשר לכניסת חיל גויים לעיר ('בולשת'), שבמקרה כזה ישנו חשש אונס כלפי כל הנשים שבתוכה, שכן כל נשות העיר חשובות כשבויות ביד הגדוד. הגדר המדויק של דין זה (כלומר באיזה סוג של חיל גויים חוששים לדבר זה) נתון במחלוקת ראשונים.

לכלל זה ישנה החרגה: אם יש מקום מסתור בעיר, שבו יכולה הייתה אפילו אשה אחת להסתתר, יש לקבל כנאמנת כל אשה שתאמר שלא נאנסה, היות שהיא הייתה יכולה לטעון שהתחבאה במסתור (מיגו).

הערות שוליים
------------

1. ↑  תלמוד בבלי, מסכת כתובות, דף י"ג, עמוד ב'.
2. ↑  תלמוד בבלי, מסכת כתובות, דף כ"ו, עמוד ב'.
3. ↑  הובאו ברמ"א אבן העזר, סימן ז', סעיף י"א.
4. ↑  לפי פירוש רש"י, הגמרא מסייגת איסור זה דווקא בגדוד מלחמה של מדינה אחרת, שמתנהגים בעיר שרוצים לכבוש בהפקרות, אך גדוד חיילים של מדינה השולטת בעיר, רצונם להגן על העיר, ולכן אין הרשות נתונה ביד כל חייל לעשות כרצונו. לפי התוספות ההפך הוא הנכון; גדוד חיילים של אותה העיר, מטיילים בנחת בעיר, ויש להם זמן לעשות ככל העולה על רוחם ואינם יראים מאף אחד, אך גדוד חייל מגדוד של עיר אחרת, טרוד בשמירה על חייו, ואין לו זמן למעשים מיותרים. גם בגדוד של אותה העיר, לפי פירוש התוספות, האיסור הוא רק אם לא יכולה אף אחת להימלט מהעיר, הגמרא מפרשת זאת במקרה שיש גדוד משמרות אדוק על העיר, ואף יש שלשלות של ברזל המשמיעות קול רעש כאשר אדם צועד עליהם, וכן כלבי שמירה, כך שגם אם החיילים נמו לא הייתה אפשרות להימלט מהעיר. אם, רק, יכולה הייתה אשה אחת להימלט מהעיר. אבל במקרה, שיכולים היו להימלט מהעיר, נמצא שלא כל הנשים שבויות, ומשכך יש להתיר מספק את כולן.
באק ג'ונס בכרזה לסרט "הפרש המעופף", 1926
**באק ג'ונס** (באנגלית: **Buck Jones**;‏ 12 בדצמבר 1891 - 30 בנובמבר 1942) היה שחקן קולנוע אמריקאי. התפרסם בהופעותיו במערבונים זולים (בי מובי) בשנות ה-20 וה-30. בישראל היה מוכר בשם **בּוּק ג'ונס**.

ביוגרפיה
--------

נולד בשם צ'ארלס פרדריק גבהרט (Gebhart), וגדל בחווה באוקלהומה שם רכש מיומנות ברכיבה על סוסים ובשימוש באקדח, דבר שעזר לו בתפקידיו במערבונים. בגיל 16 התגייס לצבא ארצות הברית ונשלח לפיליפינים שם נפצע בקרב עם מורדים מוסלמים.

במלחמת העולם הראשונה שימש כמאמן סוסים לצבא. לאחר שחרורו עבד כבוקר. הוא החל לעבוד כפעלולן במערבונים אילמים ובמהרה החל לקבל תפקידים ראשיים. הוא הרוויח אז כ-3,500 דולר לשבוע. ג'ונס הקים חברת הפקות משלו שהתמוטטה במשבר הכלכלי של 1929.

ב-1930 חזר לשחק במערבונים דלי תקציב בשכר של כ-300 דולר לשבוע.

הוא צלח בהצלחה את המעבר מהסרט האילם לסרט מדבר. קול הבריטון המחוספס שלו התאים לתפקידיו במערבונים רבים בהפקת סרטי קולומביה וסרטי יוניברסל. סוגת הסרטים הזאת הייתה פופולרית בארצות הברית, באק ג'ונס התפרסם ושכרו הועלה. ב-1937 הרוויח 137,000 דולר, סכום נכבד לאותה תקופה. הוא נקרא בהתחלה Charles Jones, אחר כך Charles "Buck" Jones ולבסוף Buck Jones.

ב-28 בנובמבר 1942 הוזמן להופעה במועדון הלילה Coconut Grove בבוסטון. אש שפרצה במקום גרמה למותם של כ-500 איש במה שנחשב עד היום לאחד מהאסונות הגדולים בארצות הברית. ג'ונס נכווה קשות, הוחש לבית החולים ומת כעבור יומיים.

בוק ג'ונס בישראל
----------------

בארץ ישראל ביטאו את שמו בטעות כ-**בוק ג'ונס** וכך הוא נשאר עד ימינו. דמותו כגיבור מסוקס המגיע לכל מקום על סוסו "סילבר", נלחם בהצלחה נגד הרעים בעזרת אקדחיו ואגרופיו, קסמה לצעירים שראו את סרטיו ורצו להידמות לו.

ממטבעות הלשון דאז: "אל תהיה לי בוק ג'ונס" כלומר - אל תהיה גיבור.

חיים חפר הזכיר אותו בשיר "החופש תם" שכתב לצ'יזבטרון: "...החופש בא פלמחני"ק וחיילת/זוכרים את אקדחיך, הו בוק ג'ונס...".

בישראל היו פופולריות חוברות "בוק ג'ונס" שנכתבו על ידי מירון אוריאל. חוץ מהשם בוק ג'ונס, כל העלילות היו פרי דמיונו של אוריאל.

קישורים חיצוניים
----------------

ויקישיתוף מדיה וקבצים בנושא **באק ג'ונס** בוויקישיתוף

* באק ג'ונס, במסד הנתונים הקולנועיים IMDb (באנגלית)
* באק ג'ונס, באתר AllMovie (באנגלית)
* באק ג'ונס, במסד הנתונים הקולנועיים KinoPoisk (ברוסית)
* באק ג'ונס, באתר westerns
* אלי אשד, מירון אוריאל – מלך הספרות הקלה
* באק ג'ונס, באתר "Find a Grave" (באנגלית)

הערות שוליים
------------

1. ↑  למשל בספרו של יורם קניוק, **תש"ח**, עמ' 56: "הבוק ג'ונס עם הכאפייה".

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb14685003n (data)
* ISNI: 0000 0000 4278 8327
* LCCN: no90003811
* SNAC: w6jm2bwj
* VIAF: 12568234
* WorldCat: lccn-no90003811

 |
פירוש נוסף ערך זה עוסק במשורר. אם התכוונתם למשמעות אחרת, ראו דוד לויתן (פירושונים).

**דוד לויתן**  (י"ח באייר תרצ"ז, אפריל 1937 – י"ט בטבת תשס"ז, ינואר 2007) היה משורר ישראלי, מחנך במקצועו.

ביוגרפיה
--------

דוד לויתן נולד בשנת 1937 בתל אביב. לאחר שירותו הצבאי למד באוניברסיטה העברית בירושלים וסיים בה תואר בוגר בספרות עברית וכללית. בהמשך סיים תואר מוסמך בספרות באוניברסיטת בר-אילן. עסק בהוראת הספרות והלשון העברית, בין היתר בתיכון חדש בחולון במשך כ-15 שנה. בשנים 1975–77 שהה בהודו כשליח הסוכנות היהודית, ובמסגרת זו העלה ישראל מאות יהודים. לאחר שובו מהשליחות ניהל את מחלקת החינוך של מצפה רמון, שבה התגורר, עד פרישתו לגמלאות.

את דרכו הספרותית החל בגיל 19 בכתיבת שירים, שפורסמו במוספי הספרות של עיתונים ובכתבי עת ספרותיים. ספרו הראשון, "נסי סתו", הופיע בשנת 1969 בהוצאת עקד. עד מותו פרסם עוד ארבעה ספרי שירה; האחרון שבהם, "נרקיס בפירנצה", נכתב בעת שהותו בעיר פירנצה ב-1995. לאחר מותו הופיע ספר נוסף מעיזבונו, "ספר לאדם בדרכים לבית" (אבן חושן, 2011).

דוד לויתן נפטר בשנת 2007. אלמנתו, תמר לויתן, יזמה פרס ספרותי הנקרא על שמו ומוענק אחת לשנתיים בשיתוף עם אגודת הסופרים העברים במדינת ישראל ועיריית חולון.

יצירתו
------

פרק זה לוקה בחסר. אנא תרמו לוויקיפדיה והשלימו אותו.

ספריו
-----

* **נסי סתו**: שירים, תל אביב: עקד, 1969.
* **בארץ חבולים**: שירים, תל אביב: עקד, תשל"ה 1974.
* **ישוב כצל**, תל אביב: ספרית פועלים, תשמ"ט 1989.
* **בור זבל**, תל אביב: ספרית פועלים, תשנ"ד 1994.
* **נרקיס בפירנצה**: שירים, ירושלים: כרמל, תשס"ה 2005.

לאחר מותו:

* **ספר לאדם בדרכים לבית**: פואמה לירית; עריכה: יקיר בן-משה, רעננה: אבן חושן, 2011.

קישורים חיצוניים
----------------

* דוד לויתן, ב"לקסיקון הספרות העברית החדשה"
* ספר לאדם בדרכים לבית באתר הוצאת אבן חושן (כולל ציטוט מאמר שפורסם במלאת שנה למותו: סמי מיכאל "על יד המצוק במפתן המכתש", הארץ, מוסף "תרבות וספרות", 1 בפברואר 2008, עמ' 2)

הערות שוליים
------------

1. 1 2  הקבר של דוד לויתן בבית העלמין ירקון, באתר BillionGraves.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007305079605171
* LCCN: n89121056
* VIAF: 19987354
* WorldCat: lccn-n89121056

 |
**ארזבט אלזה ברנדייס** (בהונגרית: **Brandeisz Elza**;‏ 18 בספטמבר 1907 – 6 בינואר 2018) הייתה רקדנית ומורה הונגרייה ממוצא גרמני. היא נחשבה לחלוצת המחול האקספרסיוניסטי בהונגריה. במהלך מלחמת העולם השנייה היא הסתירה כמה יהודים בבית הקיץ של משפחתה בבלטונלמאדי, ביניהם את ג'ורג' סורוס בן ה-14. בשנת 1995 היא הוכרה על ידי יד ושם כחסידת אומות העולם.

ביוגרפיה וחינוך
---------------

ברנדייס נולדה ברוסט, בורגנלנד, אוסטריה ב-18 בספטמבר 1907. היא גדלה בבודפשט, הונגריה, במשפחה גרמנית שהשתייכה לכנסייה הלותרנית. בילדותה הייתה עדה להכתרתו של קרל הראשון, קיסר אוסטריה בבודפשט.

בין השנים 1923–1928 למדה מחול בבית הספר של לילי קלליי. בשנות ה-30 למדה מחול בווינה ובדרזדן תחת הדרכתה של מרי ויגמן.

קריירה
------

ברנדייס הייתה רקדנית ומאוחר יותר מורה בבית ספר פרטי למחול מודרני בניהולה של בלנה לאגטאי, אישה יהודייה. ברנדייס נחשבת "מחלוצי המחול האקספרסיוניסטי בהונגריה". בתחרויות ריקוד עדיין מכנים תנועה קשה וסיבובית שהיא לימדה, "קפיצת ברנדייס".

במהלך מלחמת העולם השנייה, כדי להימנע מהשתלטות על ידי נאצים גרמנים, ברנדייס רשמה את בית הספר של לאגטאי על שמה. כאשר לאגטאי הועברה בכוח לבנייני הטלאי הצהוב, ברנדייס הביאה לה מזון ועזרה לה להשיג מכתב הגנה משגרירות פורטוגל. ברנדייס הסתירה גם את בוז'י סורוס ואת בנה ג'יורגי בן ה-14 בבית הקיץ של משפחתה בבלטונלמאדי. לאחר שהיגר לאמריקה, שינה ג'יורגי את שמו לג'ורג' סורוס. משפחת סורוס הוסתרה בדירתם, דירת חדר עם אביה הקשיש, אמה ואחותה של ברנדייס.

לאחר המלחמה, הממשלה הקומוניסטית החדשה לא ראתה בעין יפה את העיסוק במחול ואסרה על ברנדייס להופיע. היא החלה ללמד התעמלות וספורט בבלטונאלמאדי.

בשנת 1963 פרשה ברנדייס והפכה למדריכה במוזיאונים בית סטורנו ובשופרון, שם עבדה עד 1978. היא סירבה להיתמך על ידי ג'ורג' סורוס, אך היא נעזרה באחיות סיעודיות ביוזמתו. בשנת 1995 הוענק לה על ידי יד ושם אות חסיד אומות העולם.

בשנותיה האחרונות חיה בבדידות בשופרון. ב-6 בינואר 2018, ברנדייס נפטרה והייתה לתושבת הוותיקה ביותר בעיר, בת 110.

הערות שוליים
------------

1. 1 2  "George Soros Lebensretterin gestorben" [George Soros' lifesaver died]. *burgenland.orf.at* (בגרמנית). 6 בינואר 2018. נבדק ב-9 בדצמבר 2018. `{{cite web}}`:  (עזרה)
2. 1 2  Nagy, Márta (19 בספטמבר 2016). "Elza néni 109 éves" [Aunt Elza is 109 years old]. *Kisalfold* (בהונגרית). נבדק ב-2018-03-15. `{{cite news}}`:  (עזרה)
3. 1 2 3 4 5 6  Schütz, Hartmut (8 בינואר 2018). "Eine der Pionierinnen des Ausdruckstanzes: Elza Brandeisz starb mit 110 Jahren" [One of the pioneers of expressionist dance: Elza Brandeisz has died at the age of 110]. *Dresdner Neuesten Nachrichten* (בהונגרית). נבדק ב-3 בדצמבר 2018. `{{cite news}}`:  (עזרה)
4. 1 2  Lázár, György (11 ביולי 2017). "George Soros's savior Elza Brandeisz, member of the Evangelical-Lutheran Church". *Hungarian Free Press*. נבדק ב-9 בינואר 2018. `{{cite web}}`:  (עזרה)
5. 1 2  "Rescue Story: Brandeisz, Elza". *Yad Vashem*. נבדק ב-9 בדצמבר 2018. `{{cite web}}`:  (עזרה)
6. ↑  Soros, Tivadar (2001). *Masquerade: Dancing Around Death in Nazi-occupied Hungary*. Arcade Publishing. pp. 115, 169. ISBN 9781559705813.
7. ↑  Molnár, Zoltán (6 בינואר 2018). "Meghalt Soros Györgyék megmentője". *24.hu*. נבדק ב-9 בינואר 2018. `{{cite web}}`:  (עזרה)
**Lancair** (**לאנסאייר**) היא חברה אמריקאית המייצרת ערכות הרכבה למטוסים קלים.

החברה הוקמה בשנת 1981 על ידי לאנס נויבאואר כיצרנית מוטסים מפיברגלס שניתנים להרכבה עצמית. הוא התכוון להציג את המטוס הראשון במהלך שנת 1984 ואכן מטוס Lancer 200 הוצג בדצמבר. המטוס היה מצויד במנוע 100 כוח סוס. לאחר מספר שיפורים בשנת 1985 החלה מכירתו תחת השם Lancair 200. תוך זמן קצר פותחו דגמים חדשים לרבות Lancair 360 עם מנוע של 180 כוח סוס. עד לסוף 1990 נמכרו כ-600 יחידות ונויבאואר טען שהוא מחזיק כ-30% של השוק.

החל משנת 1990 הוחלט לעבור למטוסים בעלי ארבעה מושבים. Lancair IV ענה לדרישה זו. בשנת 1991 הוא שבר שיא המהירות כאשר הגיע ל-360 מיילס בשעה.

בעקבות צורך להרחיב את המפעל, החברה עברה לאורגון. בהתאם לדיווח מאוגוסט 1998 נמכרו 1400 יחידות מהם 300 של דגם ארבעה מושבים.

בשנת 1994 החברה החלה לעבור לייצור מטוסים בעלי אישורי בטיחות. לאחר תהליך אישורים ממשוך שני דגמים אושרו בשנת 1998 ו-2000 בהתאמה כדגמי Columbia 300 ו-Columbia 400. בשנת 2003 נויבאואר החליט למכור חטיבה לייצור מטוסים להרכבה עצמית. החל משנת 2005 החלק שנותר בבעלות נויבאואר החל לפעול תחת השם Columbia Aircraft. אומנם החברה החדשה לא הצליחה להתרומם, הכריזה על פשיטת רגל ותכנון הדגמים שלה נמכר ל-"ססנה איירקראפט קומפני".

בשנת 2017 הוכרז שזכויות תכנון ופסי הייצור של מטוסים ישנים נמכרו, הועברו לטקסס והחברה חדשה פועלת תחת השם Lancair International, LLC.

תוך זמן קצר החברה לאנסאייר החליפה את שמה ל-Evolution Aircraft. תחת השם החדש, החברה התקשתה להמשיך בתפקוד סביר ולעמוד התחייבויותיה ללקוחות.

קישורים חיצוניים
----------------

* 

* אתר האינטרנט הרשמי של Lancair

ויקישיתוף מדיה וקבצים בנושא **Lancair** בוויקישיתוף
* מטוסים מדגמי columbia
* נתוני מטוס מדגם Lancair 360
איליה שרייבמן (משמאל) ורומן בוכנסקי (1910 - 1940) חברו לנבחרת השליחים באולימפיאדת ברלין
**לייזר איליה שרייבמן** (בפולנית: **Lejzor Ilja Szrajbman**;‏ 25 באפריל 1907–1943) היה שחיין ושחקן כדורמים פולני-יהודי, אלוף פולין שייצג את ארצו באליפות אירופה (מגדבורג 1934) ובאולימפיאדה (ברלין 1936). בעל 5 מדליות מהמכביה. נספה בשואה.

ביוגרפיה
--------

שרייבמן נולד בוורשה. אחיו הצעיר ג. שרייבמן אף הוא היה שחיין מצטיין, אלוף ושיאן פולין ואלוף המכביה השנייה. הוא שירת בצבא פולין בחיל תותחנים בלודמיר שבווהלין במסגרת גדוד 9. הוא ייצג בשחייה את האקדמיה היהודית לספורט עד שנת 1933, ואחר כך את קבוצת לגיה ורשה.

באליפויות פולין בשחייה שנערכו בשנים 1930, 1931 ו-1932 זכה שרייבמן במדליית כסף במשחה ל-100 מטר חופשי.

בשנת 1932 השתתף במכביה הראשונה שנערכה בישראל וזכה ב-3 מדליות, 1 כסף ו-2 ארד. מדליית כסף, במשחה ל-100 מטר חופשי בתוצאה של 1:04.6 דקות, אחרי פבל שטיינר מצ'כוסלובקיה (1:00.8 דקות). מדליות ארד, במשחה שליחים 3x100 מטר מעורב בתוצאה של 4:11.7 דקות, אחרי צ'כוסלובקיה (3:47.6 דקות) וארצות הברית (3:52.6 דקות) ובמשחה שליחים 4x200 מטר מעורב בתוצאה של 12:23.0 דקות, אחרי צ'כוסלובקיה (11:22.0 דקות) ואוסטריה (11:50.0 דקות).

באליפות פולין שנערכה בשנת 1934 זכה שרייבמן ב-5 מדליות כסף, במשחה ל-100 מטר חופשי, במשחה ל-200 מטר חופשי, במשחה ל-400 מטר חופשי, במשחה ל-1500 מטר חופשי ובמשחה שליחים 3x100 מטר מעורב.

הוא השתתף באליפות אירופה שנערכה במגדבורג, גרמניה בשנת 1934 אך ללא הצלחה.

במכביה השנייה שנערכה בשנת 1935 זכה שרייבמן ב-2 מדליות ארד, במשחה ל-100 מטר חופשי בתוצאה של 1:04.2 דקות, אחרי ד"ר פבל שטיינר (1:02.6 דקות) ואלפרד נקש מצרפת (1:03.2 דקות) ובמשחה ל-400 מטר חופשי, אחרי פרנטישק גטרויר מצ'כוסלובקיה שקבע שיא מכביה חדש של 5:18.0 דקות וג'ורג' שיינברג מארצות הברית.

### אלוף פולין

באליפות פולין שנערכה בשנת 1935 זכה במדליית זהב במשחה ל-400 מטר חופשי בתוצאה של 5.29 דקות.

באולימפיאדת ברלין (1936) השתתף שרייבמן במשחה שליחים 4x200 מטר חופשי, אך הרביעייה הפולנית פסלה.

באליפות פולין שנערכה בשנת 1938 זכה שרייבמן במדליית זהב במשחה שליחים 4x200 מטר חופשי ובמדליית כסף במשחה ל-100 מטר חופשי.

לפני פרוץ מלחמת העולם השנייה הוצע לשרייבמן לצלם את הגרסה הפולנית של טרזן בהפקת התסריטאי והבמאי הפולני יוליוש גרדן (1901–1944) (אנ').

### מותו

נסיבות מותו של שרייבמן בשנת 1943 אינן ברורות. ישנם מקורות הטוענים שהוא מת בגטו ורשה. לפי מקורות אחרים, הוא נרצח במחנה הריכוז מיידנק וזו הטענה המקובלת בנוגע למותו.

קישורים חיצוניים
----------------

ויקישיתוף מדיה וקבצים בנושא **איליה שרייבמן** בוויקישיתוף

* איליה שרייבמן, באתר olympedia.org
* בגולה, דואר היום, 18 ביולי 1935
* בעולם, דואר היום, 20 בספטמבר 1935

הערות שוליים
------------

1. ↑  המנצחים במכביה הראשונה והישגיהם, דואר היום, 2 באפריל 1935
2. ↑  טבלאות ושיאים של השגי 6 המכביות ושל ישראל, מעריב, 22 באוגוסט 1965
3. ↑  הישגי המכביה השנייה (סכום שלישי), דואר היום, 17 במאי 1935
4. ↑  התחרויות הימיות במכביה השניה בחיפה, דואר היום, 11 באפריל 1935
5. ↑  סיום המכביה בחיפה, דואר היום, 12 באפריל 1935
6. ↑  בגולה, דואר היום, 18 באוגוסט 1935
**אוטו ואלה** (בגרמנית: **Otto Wahle**;‏ 4 בנובמבר 1879 - 11 באוגוסט 1963) היה שחיין ומאמן שחייה וכדורמים יהודי אוסטרי-אמריקאי. בעל 3 מדליות אולימפיות. הוא הוביל כמאמן את נבחרת הכדורמים של ארצות הברית לזכייה במדליית ארד.

ביוגרפיה
--------

ואלה נולד בווינה.

באולימפיאדת פריז (1900) תחרויות השחייה נערכו בנהר הסיין. ואלה זכה בשתי מדליות כסף, במשחה ל-1000 מטר חופשי בתוצאה של 14:43.6 דקות, אחרי ג'ון ארתור ג'רוויס מבריטניה (13:40.2 דקות) ולפני זולטאן הלמיי מהונגריה (15:16.4 דקות) ובמשחה ל-200 מטר מכשולים בתוצאה של 2:40.0 דקות, אחרי פרדריק ליין מאוסטרליה (2:38.4 דקות) ולפני פיטר קמפ מבריטניה (2:47.4 דקות). בנוסף, הוא השתתף במשחה ל-200 מטר חופשי כשקבע תוצאה של 2:35.6 דקות ועלה לשלב הגמר מהמקום השני אך לא התייצב למשחה הגמר שנערך לאחר המשחה ל-1000 מטר חופשי.

בשנת 1901 הוא היגר לניו יורק.

באולימפיאדת סנט לואיס (1904) זכה ואלה במדליית ארד במשחה ל-440 יארד חופשי בתוצאה של 6:39.0 דקות, אחרי צ'ארלס דניאלס (6:16.2 דקות) ופרנסיס גיילי (6:22.0 דקות) שניהם מארצות הברית.
בנוסף, הוא סיים במקום רביעי במשחה למייל והשתתף במשחה ל-880 יארד אך לא סיים את המשחה.

ואלה היה המאמן של נבחרת ארצות הברית בשחייה באולימפיאדת סטוקהולם (1912).

באולימפיאדת אנטוורפן (1920) הפסיד ואלה כמאמן נבחרת הכדורמים של ארצות הברית במשחק ההכרעה על מדליית הכסף לנבחרת בלגיה (7-2) וגם במשחק ההכרעה על מדליית הארד לנבחרת שוודיה (5-0).

באולימפיאדת פריז (1924) הוביל ואלה את נבחרת הכדורמים של ארצות הברית לזכייה במדליית ארד לאחר ניצחון במשחק ההכרה על נבחרת שוודיה (2-3). במשחק ההכרעה על מדליית הכסף נבחרתו הפסידה לנבחרת בלגיה (2-1)

קישורים חיצוניים
----------------

ויקישיתוף מדיה וקבצים בנושא **אוטו ואלה** בוויקישיתוף

* אוטו ואלה, באתר הוועד האולימפי הבין-לאומי
* אוטו ואלה, באתר olympedia.org
* sports123.com (אורכב 22.01.2020 בארכיון Wayback Machine)

הערות שוליים
------------

1. ↑  משחה זה התקיים רק באולימפיאדה זו. המשחה כלל שלושה מכשולים, במהלך המשחה על השחיינים היה לטפס מעל שני מכשולים (אחד קורה ושני חבל שנימתח בין שתי סירות) ולצלול מתחת למכשול שלישי (חבל שנמתח אף הוא בין שתי סירות).
**רוברטו שטראוס** (בספרדית: **Roberto Strauss**; נולד ב-24 ביוני 1952) הוא שחיין מקסיקני-יהודי לשעבר, אלוף המכביה השמינית (1969), אלוף ושיאן מקסיקו שייצג את מדינתו במשחקים האולימפיים (מינכן 1972).

ביוגרפיה
--------

### 1969

#### אלוף המכביה

בתחרויות השחייה של המכביה השמינית שנערכו בבריכת השחייה "גלי גיל" ברמת גן לעיני אלפי צופים, בסוף יולי 1969, זכה שטראוס בשתי מדליות, זהב וארד. מדליית זהב במשחה ל-1500 מטר חופשי בתוצאה של 17:58.0 דקות, לפני סרג'יו ויצמן שקבע שיא ברזיל חדש של 18:13.3 דקות ולי צ'סנאו מארצות הברית (18:28.2 דקות). מדליית ארד, במשחה ל-400 מטר חופשי בתוצאה של 4:31.0 דקות, אחרי משה גרטל מישראל (4:30.3 דקות) ודייוויד סולומון מארצות הברית (4:30.4 דקות). נוסף לכך, הוא סיים במקום חמישי במשחה ל-200 מטר חופשי בתוצאה של 2:08.2 דקות.

### 1970

במשחקי מרכז אמריקה והקריביים שנערכו בפנמה סיטי שבפנמה בשנת 1970 זכה שטראוס ב-6 מדליות, 1 זהב, 3 כסף ו-2 ארד. מדליית זהב במשחה שליחים 4x200 מטר חופשי. מדליות כסף במשחה ל-200 מטר חופשי בתוצאה של 2:03.0 דקות, במשחה ל-1500 מטר חופשי בתוצאה של 17:22.1 דקות ןבמשחה שליחים 4x100 מטר חופשי בתוצאה של 3:47.8 דקות. מדליות ארד במשחה ל-100 מטר חופשי בתוצאה של 56.8 שניות ובמשחה ל-400 מטר חופשי בתוצאה של 4:20.3 דקות.

### 1971

במשחקים הפאן אמריקאיים שנערכו בסנטיאגו דה קאלי, קולומביה באוגוסט 1971 סיים שטראוס במקום חמישי במשחה שליחים 4x100 מטר חופשי בתוצאה של 3:43.7 דקות.(אנ')

### 1972

באולימפיאדת מינכן (1972) סיים שטראוס במקום 41 במשחה ל-100 מטר חופשי בתוצאה של 56.78 שניות, במקום 38 במשחה ל-200 מטר חופשי בתוצאה של 2:03.57 דקות ופעמיים במקום 12, במשחה שליחים 4x100 מטר חופשי בתוצאה של 3:43.46 דקות ובמשחה שליחים 4x200 מטר חופשי בתוצאה של 8:08.39 דקות.

### 1973

בתחרויות השחייה של המכביה התשיעית שנערכו בבריכת השחייה "גלי גיל", יולי 1973 זכה שטראוס בשתי מדליות ארד במשחה ל-100 מטר חופשי בתוצאה של 56.4 שניות, אחרי ג'ף לאץ (55.4 שניות) ומייקל קוק (55.5 שניות), שניהם מארצות הברית ובמשחה ל-400 מטר חופשי בתוצאה של 4:24.6 דקות, אחרי ברנט זרנוביצקי משוודיה שקבע שיא מכביה חדש של 4:20.9 דקות וטום מאראנץ' מארצות הברית (4:23.5 דקות). נוסף לכך, הוא סיים במקום שישי במשחה ל-1500 מטר חופשי בתוצאה של 17:35.4 דקות ולא הצליח להגן על תוארו.

קישורים חיצוניים
----------------

* רוברטו שטראוס, באתר olympedia.org

הערות שוליים
------------

1. ↑  משפחת ספיץ השתלטה על "גלי גיל" במשחה המהיר ביותר בישראל, דבר, 31 ביולי 1969
2. ↑  נאנסי שפיץ חתרה 800 מ' ב-9:40.5 ד', דבר, 4 באוגוסט 1969
3. ↑  1970 Central American and Caribbean Games, תוצאות רשמיות (בספרדית)
4. ↑  שמואל טל (עיתונאי), אניטה הקטנה - גדולה בבריכה, דבר, 11 ביולי 1973
5. ↑  שמואל טל (עיתונאי), אתמול במכביה, דבר, 12 ביולי 1973
6. ↑  שמואל טל (עיתונאי), החמישית של אניטה והראשונה של ברנט, דבר, 13 ביולי 1973
7. ↑  משה לרר, סוף סוף שיא ישראלי בבריכה, מעריב, 15 ביולי 1973
**גאורגי גאורגייב פירינסקי** (בבולגרית: **Георги Георгиев Пирински**;‏ נולד ב-10 בספטמבר 1948, ניו יורק, ארצות הברית) הוא פוליטיקאי, וכלכלן בולגרי ממוצא יהודי, אשר בין 1995–1996 כיהן כשר החוץ של בולגריה בממשלתו של ז'אן וידנוב. כמו כן כיהן פעמיים כסגן ראש ממשלה בממשלותיהם של גאורגי אטנסוב ואנדריי לוקאנוב.

קורות חייו
----------

גאורגי פירינסקי נולד בניו יורק למשפחת גולים בולגרית, אשר גורשה מבולגריה ב-1953 בתקופת שלטונו של וולקו צ'רבנקוב. אימו הייתה יהודייה. פירינסקי רכש השכלה אקדמית בכלכלה באוניברסיטה לכלכלה לאומית ועולמית בסופיה. הוא הועסק במשרד המסחר של בולגריה והתקדם לתפקיד סגן השר לענייני סחר חוץ. פירינסקי היה מקורב לאנדריי לוקאנוב ורכש השפעה בחוגי המפלגה הקומוניסטית של בולגריה, ובהמשך המפלגה הסוציאליסטית. הוא כיהן כסגן ראש ממשלה בממשלותיהם של גאורגי אטאנסוב ואנדריי לוקאנוב. בהמשך, כיהן כשר החוץ של בולגריה בממשלו של ז'אן ודינוב. בין 2005 ל-2009 היה יושב ראש האספה הלאומית של בולגריה. ב-2014 נבחר לפרלמנט האירופי. פירינסקי נשוי לקלבדיה אילייבה קשבה (בבולגרית: Клавдия Илиева Кашева) ולזוג שני ילדים.

קישורים חיצוניים
----------------

ויקישיתוף מדיה וקבצים בנושא **גאורגי פירינסקי** בוויקישיתוף

הערות שוליים
------------

1. 1 2  מנהיגי בולגריה, באתר zarate.eu (באנגלית).

|  |  |  |
| --- | --- | --- |
| **הקודם**:**איוואן סטאנצ'וב** | **שר החוץ של בולגריה** 25 בינואר 1995 – 14 בנובמבר 1996 | **הבא**:**אירינה בוקובה** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 1157184715
* ISNI: 0000 0000 5561 0085
* NKC: jn19992000877
* VIAF: 25912270
* WorldCat (עם VIAF): 25912270

 |
**העמותה לתמיכה נפשית לחברות חללי צה"ל**, המוכרת גם בשם **הותיר אחריו חבר.ה** היא עמותה ישראלית הפועלת לתמיכה בבנות זוג ובבני זוג של חללי מערכות ישראל שלא היו נשואים או ידועים בציבור, אלא בסטטוס של חבר או חברה, ולכן לא זכו לתמיכה שמעניקה המדינה לבני זוג רשמיים. 

העמותה הוקמה בשנת 1998 על ידי פיליס חיימוביץ ובתה, עו"ד תמר חיימוביץ-ריכטר, בנות משפחתה של מיכל חיימוביץ, שארוסה, סגן אבי בוק, נהרג בספטמבר 1997 במוצב דלעת בדרום לבנון. בני המשפחה לא השלימו עם התעלמות המדינה מאבלה של חיימוביץ, ולכן הקימו את העמותה. 

בעמותה פועלים צוותי ליווי המורכבים מחברה ותיקה בעמותה ומטפלת מומחית. הצוות מגיע לחברה שכולה בימים הראשונים לאחר האובדן, מלווה אותה, נותן לה מענה ראשוני ומציע להצטרף לקבוצות תמיכה ולקבל טיפול פסיכולוגי.

במהלך מבצע צוק איתן הצטרפו לעמותה כ-40 חברות שכולות. העמותה זכתה לתמיכתן של חברות הכנסת עליזה לביא ואיילת נחמיאס-ורבין, שבין השאר הובילה להחלטה של נציבות שירות המדינה להעניק לעובדות מדינה שהן חברות שכולות זכות להיעדרות בתשלום בזמן ה"שבעה" וביום הזיכרון לחללי מערכות ישראל.

מאז הקמתה ועד לספטמבר 2023 בב-500 חברות שכולות. בעקבות מתקפת הפתע על ישראל, באוקטובר 2023, שבה נהרגו יותר מ-300 חיילים וחיילות, הצטרפו לעמותה 120 חברות וחברים חדשים. כדי ריבוי החיילות שנהרגו הוביל לשינוי שמה הלא רשמי של העמותה, המופיע בסמליל שלה, מ"הותיר אחריו חברה" ל"הותיר אחריו חבר.ה".

העמותה זוכה לתמיכת משרד הביטחון, שבשנת 2022 תרם 850,000 ש"ח מתוך הכנסות של 996,066 ש"ח שהיו לעמותה. העמותה אינה מעסיקה עובדים בשכר.

קישורים חיצוניים
----------------

* אתר האינטרנט הרשמי של העמותה לתמיכה נפשית לחברות חללי צה"ל
* אתר למנויים בלבד שקד בשן, "יש לי ילדים, חיים מלאים ובן זוג אהוב ואוהב. אבל השכול תמיד שם", באתר הארץ, 19 באוקטובר 2023
* לראשונה: בנות זוג אזרחיות של חללי צה"ל מקבלות הכרה, באתר של ד"ר עליזה לביא
* העמותה לתמיכה נפשית לחברות חללי צה"ל, באתר "גיידסטאר ישראל"

הערות שוליים
------------

1. ↑  אדריאן פילוט, בני זוג של חללי כוחות הביטחון יקבלו חופשת אבל של 7 ימים, באתר כלכליסט, 27 בפברואר 2018
2. ↑  העמותה לתמיכה נפשית לחברות חללי צה"ל - נתונים כספיים, באתר "גיידסטאר"
סמטת אוטו הרשמן בווינה
ד"ר **אוטו הרשמן** (בגרמנית: **Otto Herschmann**;‏ 4 בינואר 1877 - 14 ביוני 1942), היה שחיין וסייף יהודי אוסטרי. בעל שתי מדליות כסף אולימפיות, עורך דין, ויו"ר הוועד האולימפי האוסטרי. נספה בשואה. אחד מהספורטאים הבודדים לאורך ההיסטוריה, שזכו במדליות בשני ענפים שונים באולימפיאדות הקיץ.

קריירה
------

בשנות ה-90 של המאה ה-19 נחשב הרשמן כשחיין ואתלט בעל שם. באולימפיאדת אתונה (1896), שהייתה האולימפיאדה הראשונה בעידן המודרני, זכה במדליית כסף במשחה ל-100 מטר חופשי בתוצאה של 1:22.8 דקות, אחרי אלפרד האיוש היהודי מהונגריה שקבע תוצאה של 1:22.2 דקות. 8 שחיינים נוספים חלקו את המקום השלישי ולכן לא חולקה מדליית הארד.

בהמשך שימש בוועד האולימפי הלאומי האוסטרי ונבחר להיות יו"ר הוועד. באולימפיאדת סטוקהולם (1912) השתתף בנבחרת הסייפים האוסטרים וזכה עם נבחרתו במדליית כסף בחרב. הוא עלה על דוכן המנצחים וקיבל את המדליה בעודו מחזיק בתפקיד יו"ר הוועד האולימפי האוסטרי, והיה היחיד בתולדות האולימפיאדות שזכה במדליה כשהוא משמש כיו"ר ועד אולימפי של מדינה כלשהי.

נעצר על ידי הנאצים ונשלח לגטו איזביצה ובשנת 1942 נשלח למחנה ההשמדה סוביבור, שם נרצח.

שמו הונצח ביד לאיש הספורט היהודי.

קישורים חיצוניים
----------------

* אוטו הרשמן, באתר olympedia.org
* דוד דודסון, "גיבורים בעל כורחם: יהדות השרירים האבודה", באתר nrg‏, 4 במאי 2016
* על אוטו הרשמן באתר יד ושם

הערות שוליים
------------

1. ↑  Schaffer, Kay; Smith, Sidonie (2000). *The Olympics at the Millennium: Power, Politics, and the Games*. Rutgers University Press. pp. 60–62. ISBN 978-0-8135-2820-5.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1175581917
* VIAF: 2988154801898756310001
* WorldCat: viaf-2988154801898756310001

 |
**קונסטנטין אפולונוביץ' סאוויצקי** (ברוסית: **Константин Аполлонович Савицкий**; ‏ 6 ביוני 1844 – 13 בפברואר 1905) היה צייר ריאליסטי רוסי, חבר בתנועת "הנודדים".

קורות חיים
----------

סאוויצקי נולד בטאגאנרוג. משפחתו של סאוויצקי התגוררה בבניין בית הספר לבנים של טאגאנרוג, בו עבד אביו של סאוויצקי כרופא. סאוויצקי הראה כישרון לציור מגיל צעיר. בהיות משפחתו בבית הקיץ שלהם בפראקובקה, על גדת ים אזוב, נהג לצייר את חופי הים. 

הוריו נפטרו בצעירותו, בהיותו בן 10, וסאוויצקי עבר להתגורר אצל דודו, באזור לטביה של ימינו. סאוויצקי למד בבית ספר פרטי בתנאי פנימייה, ובשנת 1862 סיים את לימודיו והתקבל לאקדמיה הקיסרית לאמנויות שבסנקט פטרבורג, בה למד לצד איליה רפין, איוואן שישקין, ויקטור וסנצוב, מרק אנטוקולסקי, ואסילי סטאסוב וניקולאי קאראמזין, והושפע מהם. 

סאוויצקי הצטיין בלימודיו, וזכה במדליות כסף עבור עבודות שונות, ובשנת 1871 זכה במדליית זהב עבור יצירתו "קין והבל".

לאחר סיום לימודיו, למד שנתיים מחוץ לרוסיה באמצעות המלגה שקיבל מהאקדמיה עקב זכייתו, ולאחר שובו הצטרף לקבוצת "הנודדים" והציג בתערוכותיהם. יצירתו "מתקנים את מסילת הברזל" הייתה אחת היצירות הראשונות בתקופה זו המתארת את קשיי פשוטי העם, ומעמד הפועלים. 

סאוויצקי השתתף בציור היצירה "בוקר ביער אורנים" של איוואן שישקין. סאוויצקי צייר את הדובים ביצירה זו. 

סאוויצקי לימד אמנות בבתי ספר לאמנות במוסקבה, סנקט פטרבורג ופנזה, ובשנת 1897 הפך סאוויצקי לחבר מן המניין באקדמיה הקיסרית. באותה שנה הוא הקים בית ספר לאמנות בפנזה והזמין ללמד בה מספר אמנים בולטים לרבות ניקולאי גרנדקובסקי.

גלריה
-----

* "תיקון מסילת הברזל" מעשה ידי סאוויצקי (1874)"תיקון מסילת הברזל" מעשה ידי סאוויצקי (1874)
* "בוקר ביער אורנים" מעשה ידי איוואן שישקין (1886). סאוויצקי צייר את הדובים במרכז היצירה."בוקר ביער אורנים" מעשה ידי איוואן שישקין (1886). סאוויצקי צייר את הדובים במרכז היצירה.
* "יוצאים למלחמה" (1888)"יוצאים למלחמה" (1888)

קישורים חיצוניים
----------------

ויקישיתוף מדיה וקבצים בנושא **קונסטנטין סאוויצקי** בוויקישיתוף
* סאוויצקי ו"בוקר ביער אורנים"
* קונסטנטין סאוויצקי, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* GND: 139898182
* ISNI: 0000 0004 4889 1607
* LCCN: no2009139678
* NKC: js20191019975
* RKD: 69922
* ULAN: 500059621
* VIAF: 102732140
* WorldCat: lccn-no2009139678

 |
**בית הכנסת ברחוב פאלוצי** (בהונגרית: **Palóczy úti zsinagóga**) היה מבנה דתי יהודי בעיר מישקולץ, ברחוב פאלוצי לאסלו .

היסטוריה
--------

תכנית הבנייה המוקדמת של בית הכנסת מופיעה לראשונה על מפת מישקולץ משנת 1817, ברחוב קאדאש (Kádas) באותה תקופה. המבנה היה בית תפילה חד-קומתי שנשרף בשריפה של 1843, ולאחר מכן נבנה מחדש, ירד להריסות במבול הגדול של 1878. לאחר מכן הוא נבנה מחדש ופעל עד שנים אחדות לפני תחילת המאה ה-20, אבל אז הוא נהרס כי כבר פעל באותה התקופה בית הכנסת במישקולץ, בית הכנסת שהיה גדול בהרבה ברחוב קזינצי בעיר. אולם לבסוף הוא נבנה בשנת 1900 באתר הבניין הישן, ברחוב שבינתיים שונה שמו מ-Kádas utca ל-László Palóczy (במקביל עם מסירת בית הספר היסודי ארז'בט). בית הכנסת התאפיין בגודלו רחב הידיים, בסגנון האקלקטי שלו, במגדלים ובכיפה. הוא ניזוק בהפצצה במלחמת העולם השנייה ולאחר מכן שימש כמחסן. המבנה, שכבר לא שימש בית כנסת אחרי המלחמה, נהרס סופית ב-1963, וכיום יש במקומו חניון.

לקריאה נוספת
------------

* Az egykor volt Palóczy utcai zsinagóga. In Dobrossy István: Miskolc írásban és képekben 1/1. Miskolc: Borsod-Abaúj-Zemplén Megyei Levéltár. 2006. 286–287. o. ISBN 9639311499 (בית הכנסת של פעם ברחוב פאלוצי)
* Gerő László (szerk.): *Magyarországi zsinagógák*, Műszaki Könyvkiadó, Budapest, 1989, מסת"ב 963-10-8231-8, 112. o. (בתי כנסת בהונגריה)
* Gazda Anikó: *Zsinagógák és zsidó közösségek Magyarországon: térképek, rajzok, adatok*, Budapest, 1991. 20. o. (בתי כנסת וקהילות יהודיות)
* Amikor lerombolták Miskolc egyik zsinagógáját – szombat.org (כשהרסו את אחד מבתי הכנסת של מישקולץ)

מאמרים קשורים
-------------

* רשימת בתי הכנסת בהונגריה